PERM พุ่งแรง! หลังรับออเดอร์ท่อเหล็กฯ มูลค่ากว่า 100 ลบ.
PERM พุ่งเกิน 6% หลังรับออเดอร์ท่อเหล็กฯ จาก CPFมูลค่ากว่า 100 ลบ. ล่าสุด ณ เวลา 10.52 น. อยู่ที่ 5.05 บาท บวก 0.29 บาท หรือ 6.09% สูงสุดที่ 5.20 บาท ต่ำสุดที่ 4.76 บาท ด้วยมูลค่าซื้อขาย 410.51 ล้านบาท ด้าน บล.เคทีบี(ประเทศไทย) แนะ “ซื้อเก็งกำไร” ให้แนวรับ 4.60-4.70 บาทแนวต้าน 4.90-5.10 บาท
24 ม.ค. 2560

ผู้สื่อข่าวรายงานว่า ราคาหุ้นบริษัทเพิ่มสินสตีลเวิคส์ จำกัด (มหาชน) หรือ PERM ล่าสุด ณ เวลา 10.52 น. อยู่ที่ 5.05 บาท บวก 0.29 บาท หรือ 6.09% สูงสุดที่ 5.20 บาท ต่ำสุดที่ 4.76 บาท ด้วยมูลค่าซื้อขาย 410.51 ล้านบาท ขณะที่ดัชนีตลาดหุ้นไทยโดยรวมบวก 0.45%

โดยราคาหุ้น PERM ปรับตัวเพิ่มขึ้นหลังจากที่เช้านี้หนังสือพิมพ์รายงานว่า นายชูเกียรติ ยงวงศ์ไพบูลย์ ประธานกรรมการ และกรรมการผู้จัดการของ PERM เปิดเผยว่า ขณะนี้บริษัทเพิ่งได้รับงานใหญ่จาก บริษัทเจริญโภคภัณฑ์อาหาร จำกัด (มหาชน) หรือ CPF ซึ่ง CPF ได้ส่งปริมาณคำสั่งซื้อ (ออเดอร์) ท่อเหล็กโครงสร้าง 300,000 ตารางเมตร หรือคิดเป็นมูลค่า 150-160 ล้านบาท เพื่อสร้างโรงเลี้ยงไก่ โดย CPF มีกำหนดให้บริษัทส่งมอบออเดอร์ภายใน 3 เดือนข้างหน้านี้ และบริษัทเชื่อมั่นว่าจะสามารถส่งมอบออเดอร์ตามที่ CPF กำหนดไว้อย่างแน่นอน
ขณะเดียวกัน บริษัทสยามโกลบอลเฮ้าส์ จำกัด (มหาชน) หรือ GLOBAL ซึ่งเป็นฐานลูกค้าของบริษัทก็ยังทยอยสั่งออเดอร์ท่อเหล็กโครงสร้างเข้ามาอย่างต่อเนื่อง เพราะ GLOBAL มีแผนขยายสาขาต่อเนื่องในทุกๆ ปี รวมถึงขณะนี้บริษัทอยู่ระหว่างเตรียมเข้าประมูลงานในกลุ่มธุรกิจค้าปลีกสมัยใหม่ (Modern Trade) ต่อเนื่องด้วย ซึ่งคาดว่าในปี 60 จะได้รับงานใหม่ๆ เข้ามาจำนวนมาก
ส่วน บล.เคทีบี (ประเทศไทย) ระบุในบทวิเคราะห์แนะนำซื้อเก็งกำไร PERM ให้แนวรับ 4.60-4.70 บาทแนวต้าน 4.90-5.10 บาท โดยโครงสร้างราคา PERM เริ่มมีความน่าสนใจ หลังจากที่พักตัวลงลึกเข้าใกล้แนวรับเส้นค่าเฉลี่ย 10 สัปดาห์ ประกอบกับราคาเริ่มฟื้นตัวด้วยการยก High-Low ด้วยกราฟ
ส่วนแท่งเทียนที่เป็น Positive และ Volume เพิ่มขึ้นอยากหนาแน่น   อีกทั้งเพิ่งขยับออกจากฐาน Oversold ทำให้เชื่อว่า PERM น่าจะสามารถเข้าเก็งกำไรได้ต่อ 